Berugte bende aangekeer | Maroela Media
Berugte bende aangekeer
Die polisie in KwaZulu-Natal het Saterdag bevestig 'n berugte groep misdadigers, lede van die Msenti-bende, is vandeesweek in hegtenis geneem.
"Vier mans is Donderdag in KwaMushu in hegtenis geneem," het maj. Thulani Zwane, woordvoerder van die polisie, gesê. "Hulle word gesoek in verband met 'n aantal huisbrake en sakerooftogte in die Inanda-gebied. Die polisie het beslag gelê op twee ongelisensieerde vuurwapens, 'n .303-geweer en 'n 9 mm-pistool."
Die mans het glo die gemeenskap van Inanda en omgewing geteister. Een van die vuurwapens wat gevind is, is glo by 'n polisiebeampte afgeneem toe hy vroeër vanjaar by Ntuzuma aangeval en beroof is.